田家謠
作者：陳造
朝代：宋

paragraphs: 麥上場，蠶出筐，此時祇有田家忙。
半月天晴一夜雨，前日麥地皆青秧。
陰晴隨意古難得，婦後夫先各努力。
倏凉驟暖繭易蛾，大婦絡絲中婦織。
中婦輟閑事鉛華，不比大婦能憂家。
飯熟何曾趁時喫，辛苦僅得蠶事畢。
小婦初嫁當少寬，令伴阿姑頑過日。
明年願得如今年，剩貯二麥饒絲綿。
小婦莫辭擔上肩，却放大婦常姑前。